CELEX: 32012D0257
Language: sk
Date: 2012-05-11 00:00:00
Title: 2012/257/EÚ: Rozhodnutie Komisie z  11. mája 2012 o nezaradení látky naled pre výrobky typu 18 do prílohy I, IA ani IB k smernici Európskeho parlamentu a Rady 98/8/ES o uvádzaní biocídnych výrobkov na trh [oznámené pod číslom C(2012) 3050]  Text s významom pre EHP

15.5.2012   
            
            
               SK
            
            
               Úradný vestník Európskej únie
            
            
               L 126/12
            
         ROZHODNUTIE KOMISIE
   z 11. mája 2012
   o nezaradení látky naled pre výrobky typu 18 do prílohy I, IA ani IB k smernici Európskeho parlamentu a Rady 98/8/ES o uvádzaní biocídnych výrobkov na trh
   [oznámené pod číslom C(2012) 3050]
   (Text s významom pre EHP)
   (2012/257/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 16 ods. 2 druhý pododsek,
   keďže:
   
               (1)
            
            
               Nariadením Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (2) sa stanovuje zoznam aktívnych látok, ktoré sa majú posúdiť z hľadiska ich možného zaradenia do prílohy I, IA alebo IB k smernici 98/8/ES. Tento zoznam zahŕňa naled.
            
         
               (2)
            
            
               Podľa nariadenia (ES) č. 1451/2007 bol naled (číslo CAS 300-76-5; číslo ES 206-098-3) vyhodnotený v súlade s článkom 11 ods. 2 smernice 98/8/ES na použitie vo výrobkoch typu 18, insekticídoch, akaricídoch a produktoch na kontrolu iných článkonožcov, ako sa vymedzuje v prílohe V k uvedenej smernici.
            
         
               (3)
            
            
               Francúzsko bolo určené za spravodajský členský štát a 17. februára 2010 predložilo Komisii v súlade s článkom 14 ods. 4 a ods. 6 nariadenia (ES) č. 1451/2007 správu príslušného orgánu spolu s odporúčaním.
            
         
               (4)
            
            
               Členské štáty a Komisia preskúmali správu príslušného orgánu. V súlade s článkom 15 ods. 4 nariadenia (ES) č. 1451/2007 sa zistenia vyplývajúce z preskúmania začlenili do hodnotiacej správy v rámci Stáleho výboru pre biocídne výrobky 9. decembra 2011.
            
         
               (5)
            
            
               Z hodnotení vyplýva, že v prípade biocídnych výrobkov, ktoré sa používajú ako insekticídy, akaricídy a výrobky na kontrolu iných článkonožcov a ktoré obsahujú naled, nemožno očakávať, že budú vyhovovať požiadavkám ustanoveným v článku 5 smernice 98/8/ES. Scenáre hodnotené v rámci posúdenia rizík pre ľudské zdravie, ako aj pre životné prostredie poukázali na potenciálne a neprijateľné riziko. Okrem toho, hodnotenie nepreukázalo dostatočnú účinnosť. Preto nie je vhodné zaradiť naled na použitie vo výrobkoch typu 18 do príloh I, IA ani IB k smernici 98/8/ES.
            
         
               (6)
            
            
               V záujme právnej istoty by sa mal stanoviť deň, od ktorého by sa biocídne výrobky typu 18, ktoré obsahujú naled, mali prestať uvádzať na trh, a to s prihliadnutím na neprijateľné účinky týchto výrobkov, ako aj oprávnené očakávania výrobcov týchto výrobkov.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
            
         PRIJALA TOTO ROZHODNUTIE:
   Článok 1
   Naled sa nezaraďuje do príloh I, IA ani IB k smernici 98/8/ES pre výrobky typu 18.
   Článok 2
   Na účely článku 4 ods. 2 nariadenia (ES) č. 1451/2007 sa biocídne výrobky typu 18, ktoré obsahujú naled (číslo CAS 300-76-5; číslo ES 206-098-3), prestanú uvádzať na trh s účinnosťou od 1. novembra 2012.
   Článok 3
   Toto rozhodnutie je určené členským štátom.
   
      V Bruseli 11. mája 2012
      
         
            Za Komisiu
         
         Janez POTOČNIK
         
            člen Komisie
         
      
   
   
      (1)  Ú. v. ES L 123, 24.4.1998, s. 1.
   
      (2)  Ú. v. EÚ L 325, 11.12.2007, s. 3.